Ligte skuddings in Polokwane gevoelVerskeie mense in die Polokwane-omgewing het die skuddings gevoel. (Argieffoto: pixabay) ŉ Ligte skudding wat Maandagmiddag in Polokwane gevoel is, het talle inwoners op hol gehad. Die skudding is omstreeks 15:31 in die omgewing aangemeld. Die webwerf Volcano Discovery het aangedui dat die skudding op ŉ diepte van 10 km plaasgevind het. Verskeie mense het op die webblad geskryf dat hulle vensters en deure voel ratel het. Sommige mense het tot drie skuddings gevoel en volgens gebruikers het elke skudding tussen twee en vyf sekondes lank geduur. “Ons het gedink dit was nog die skiet van rotse agter die Mankweng-hospitaal, maar dit het vandag veel nader en meer rukkerig gevoel. Ons het gedink dis dalk ŉ donderstorm wat aankom,” het ŉ inwoner van Mankweng geskryf. Verskeie ander mense het dit ook beskryf as die geluid van swaar donderweer. “Die hele huis het geskud. Vensters. Dit het gevoel soos ŉ gebou wat opgeblaas word. Twee honde het aangehardloop gekom, vreesbevange,” het ŉ inwoner van Polokwane geskryf. Suid-Afrika se Raad vir Geowetenskappe het egter geen seismiese gebeurtenis in die Polokwane-omgewing op sy webblad aangedui nie.